Diari Oficial de la Generalitat Valenciana


Sumari del DOGV 9870, del 13-06-2024 (2024/5258)

RESOLUCIÓ de 8 de maig de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla especial de protecció del palau-castell de Bellvís, a Benissuera. Expedient 078/7341-MSR.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9870

Data del DOGV
:   13-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5258


Data del document
:   08-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 8 de maig de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla especial de protecció del palau-castell de Bellvís, a Benissuera. Expedient 078/7806-LGS. [2024/5258]  
D'acord amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 078/0710-HDZ Benissuera (València).  
«Informe ambiental i territorial estratègic  
Objecte: Pla especial de protecció del palau-castell de Bellvís  
Tràmit: avaluació ambiental estratègica del pla  
Promotor: Ajuntament de Benissuera  
Autoritat substantiva: Comissió Territorial d'Urbanisme de València.  
Ubicació: Benissuera (València)  
Núm. d'expedient: 078/8024-ZJV  
La Comissió d'Avaluació Ambiental, en la sessió del 17 de febrer de 2022, va adoptar el següent:  
  
Acord:  
Vista la proposta d'informe ambiental i territorial estratègic del Pla especial de protecció del palau-castell de Bellvís (Benissuera, València), en els termes següents:  
A) Fonaments pels quals el pla se sotmet a avaluació ambiental estratègica  
L'avaluació ambiental estratègica és l'instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d'aprovació del text refós de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (TRLOTUP).  
  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, establix en l'article 22 que els instruments d'ordenació territorial i urbanística estan sotmesos a avaluació ambiental, d'acord amb el que preveu la legislació d'avaluació ambiental.  
Segons el que estipula l'article 46.3 del TRLOTUP, l'òrgan ambiental i territorial determinarà, d'acord amb els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53 del TRLOTUP.  
  
B) Document inicial estratègic  
B.1. Documentació aportada  
En data 23 de setembre de 2020 ha tingut entrada en el Servici d'Avaluació Ambiental Estratègica de la Direcció General de Medi Natural i Avaluació Ambiental la sol·licitud d'inici de l'avaluació ambiental i territorial estratègica del Pla especial de protecció del palau-castell de Bellvís de Benissuera (València).  
Conformen la proposta el document inicial estratègic i l'esborrany del PEP del palau-castell de Bellvís amb el contingut previst en els apartats 52.1 i 52.2 del TRLOTUP, per considerar l'Ajuntament que s'hi pot aplicar el procediment simplificat.  
L'esborrany del PEP del palau-castell de Bellvís inclou la documentació següent:  
• Esborrany del Pla especial de protecció  
• Document inicial estratègic (DIE)  
• Plans d'anàlisi (6 plans)  
• Plans d'informació (5 plans)  
• Plans d'ordenació (2 plans)  
La Direcció General de Medi Natural i Avaluació Ambiental comunica a l'Ajuntament de Benissuera l'obertura de l'expedient (078/8985-YRH) el 29 de desembre de 2020.  
B.2. Informació territorial  
Benissuera es troba en el centre de la comarca de la Vall d'Albaida, en el marge esquerre del riu Albaida, que limita la localitat pel sud i l'est, amb una altitud d'entre 138 i 198 m s. n. m. El terme municipal ocupa una extensió d'uns 2,12 km² i compta amb una població de 183 habitants (INE, 2021), limita al nord amb Sempere, al sud amb Montaverner, a l'est amb Otos (enclavament de Torralba i Micena) i a l'oest amb Alfarrasí.  
Té un relleu lleugerament ondulat i sense elevacions, amb un pendent suau i continu cap al llit del riu Albaida. Hi predominen els cultius de secà, principalment vinya, i regadius tradicionals en l'horta del riu, que compten amb les séquies dels Quatre Pobles i del Dissabte.  
  
La seua principal via de comunicació és la carretera CV-613 que enllaça amb Guadasséquies i amb la carretera de València a Alcoi (CV-620).  
B.3. Planejament vigent  
El planejament vigent a Benissuera compta en l'actualitat amb un projecte de delimitació del sòl urbà, aprovat definitivament per la Comissió Territorial d'Urbanisme i publicat en el  
BOP de data 6-8-1984. Amb anterioritat, el municipi no comptava amb planejament d'àmbit municipal i actualment es troba en procés d'elaboració el Pla general estructural.  
La distribució del tipus de sòl segons este projecte és:  
  
Tipus de sòl Superfície (ha)  
Sòl consolidat 5,60  
Sòl urbà sense consolidar 1,20  
Sòl urbà 7,60  
Zones verdes 0,22  
Total 14,62  
  
  
La resta del terme municipal (unes 197,40 ha) es considera sòl no urbanitzable protegit.  
El castell de Bellvís va ser objecte de declaració com a bé d'interés cultural (BIC) amb l'anotació del Ministeri U-M-56-5044521 (data anotació 04.12.2002).  
El DIE recull en l'apartat 6 l'encaix del Pla especial dins de diferents directrius i objectius de l'Estratègia territorial de la Comunitat Valenciana (ETCV) i altres instruments de planificació territorial i sectorial. Entre estes directrius es troben:  
• Actius del territori i competitivitat econòmica.  
• Millora de cohesió territorial.  
• Infraestructura verda.  
• Paisatge.  
• Patrimoni cultural.  
• Riscos deguts al canvi climàtic.  
L'escassa entitat de l'actuació, limitada a sòl urbà, fa que la incidència del Pla especial de protecció del castell de Bellvís sobre els instruments de planificació territorial siga residual.  
B.4. Objecte de la proposta  
Justificació del Pla especial  
La redacció d'este pla respon a les determinacions de la normativa sectorial, en concret, les establides en l'article 34.2 de la Llei 4/1998, d'11 de juny, de patrimoni cultural valencià (LPCV), i al contingut detallat en l'article 39 d'esta llei.  
Objectius del Pla especial  
El PEP del palau-castell de Bellvís de Benissuera contindrà la regulació urbanisticopatrimonial que afecta l'àmbit del pla, amb la finalitat d'establir l'ordenació territorial i urbanística d'esta àrea d'acord amb els continguts del TRLOTUP i de resoldre les determinacions que exigix l'LPCV per ser l'instrument adequat per a delimitar i regular els entorns de protecció dels béns d'interés cultural, amb categoria de ‘monument'.  
D'esta manera, es pretén amb este instrument delimitar l'entorn de protecció del bé objecte d'estudi i establir, mitjançant l'estudi de les edificacions tradicionals en este àmbit, les condicions que han de regir en este, amb l'objectiu de recuperar el teixit residencial.  
L'entorn més immediat inclou, a més del mateix castell, la plaça de l'Església, el carrer Nou, el carrer Alt i el jardí del castell de Bellvís. En este entorn, a més del mateix BIC, s'inclouen un total de 4 béns de rellevància local (BRL):  
- Església parroquial de Sant Josep  
- Habitatge a la plaça Major, núm. 8  
- Habitatge en carrer Alt, núm. 7  
- Jardins del castell de Bellvís  
Desplegament previsible del Pla especial  
El desplegament del Pla especial de protecció es preveu mitjançant la concessió d'actes de llicència. El PEP és el marc de referència en l'ordenació i regulació d'intervencions per als futurs projectes d'intervenció en entorn de protecció del BIC, d'urbanització i d'execució d'obres sobre immobles privats inclosos en l'entorn de protecció, que poden incloure:  
- Obres de conservació i manteniment de l'arquitectura tradicional.  
  
- Obres de rehabilitació de l'edificació.  
- Obres de reurbanització i millora dels espais urbans.  
El desplegament previsible del pla es donarà a partir de l'aprovació, al llarg del seu termini de vigència, en les diverses actuacions que es desenvolupen a l'empara de la seua regulació.  
B.5. Estudi d'alternatives  
Per a la definició del Pla especial s'han estudiat 2 alternatives:  
• Alternativa 0. Estat actual: en la situació vigent, no s'aconseguixen els objectius de protecció del BIC palau-castell Bellvís de Benissuera, ja que no hi ha una delimitació de l'àmbit d'entorn del BIC, una identificació dels béns i espais amb valor patrimonial de l'entorn i una adaptació de la normativa urbanística a este estudi.  
  
• Alternativa 1. Existència del Pla especial de protecció: el resultat de la redacció i tramitació de l'instrument de planejament reflectirà, dins de la normativa urbanística del Pla especial, una sèrie de criteris i mesures correctores amb eficàcia normativa que condicionaran les diferents intervencions que puguen realitzar-se en l'àmbit de protecció. L'objectiu principal serà la preservació i el manteniment de les condicions ambientals i paisatgístiques de l'entorn del BIC.  
  
B.6. Propostes del pla  
Les mesures proposades per a aconseguir els objectius plantejats es dirigixen a través de les següents estratègies:  
1. Infraestructura verda que reunisca i relacione els espais de major valor ambiental, paisatgístic i cultural de l'àmbit. Es proposa com a infraestructura verda la plaça Major i la plaça de l'Església i l'itinerari que les connecta.  
2. Augmentar la qualitat de l'espai públic: el Pla especial establirà condicions per a l'ordenació i urbanització dels espais lliures, que hauran de considerar-se per a qualsevol intervenció d'urbanització o reurbanització que es realitze.  
3. Revitalització del centre: potenciació de la construcció dels solars buits, protecció de la trama i l'ambient urbà del nucli històric, foment de la rehabilitació i conservació dels edificis amb tipologies tradicionals i generar una plaça de majors dimensions davant del palau dels Bellvís. Algunes de les mesures seran:  
- Es regularà el tractament de mitgeres, mobiliari urbà i senyalística.  
- Protecció i potenciació dels valors paisatgístics.  
- Regulació de les condicions de l'edificació de nova planta.  
- Regulació del color: s'establirà una ordenança cromàtica, vinculant o orientativa segons els casos, tant per a edificació protegida com per a edificació existent o de nova planta.  
- Regulació de la contaminació ambiental generada pels aparells i les instal·lacions situats en l'envolupant de l'edifici i fonamentalment en la zona de les cobertes.  
- Potenciar la Ruta del Cid.  
  
Figura 1: pla d'informació. Classificació del sòl.  
Figura 2: pla d'informació. Ordenació d'estructura i infraestructura verda.  
  
C) Possibles efectes sobre el medi ambient  
Segons s'indica en l'apartat 5 del DIE, pel caràcter del pla, s'implementen mesures que no provoquen efectes negatius sobre el desenvolupament plantejat i vigent del territori. A causa de les dimensions reduïdes de l'àmbit i les mesures que s'aplicaran, l'impacte sobre la salut i el benestar de les persones és pràcticament nul. El pla genera accions d'impacte positiu sobre l'àmbit en què se situa, perquè millora les seues condicions de protecció ambiental i paisatgística.  
També indica que les mesures proposades fan que la implementació del present instrument d'ordenació no tindrà efectes negatius per al medi ambient i el canvi climàtic.  
D) Consultes  
Per part de la Direcció General de Medi Natural i Avaluació Ambiental, d'acord amb l'article 53.1 del TRLOTUP, la documentació aportada s'ha sotmés a consulta, en la seua condició d'administracions públiques afectades a:  
  
Administració consultada Consulta Informe  
Conselleria de Política Territorial, Obres Públiques i Mobilitat  
Direcció Territorial de València  
Servici Territorial d'Urbanisme 13.11.2020  
Conselleria d'Educació, Cultura i Esports  
Direcció General de Cultura i Patrimoni 29.12.2020 31.05.2021  
Conselleria de Política Territorial, Obres Públiques i Mobilitat  
Direcció General de Política Territorial i Paisatge  
Servici d'Ordenació del Territori  
Servici d'Infraestructura Verda i Paisatge 29.12.2020 10.02.2022  
16.02.2022  
  
  
Nota: els informes rebuts es publicaran, juntament amb l'informe ambiental i territorial estratègic, en la pàgina web https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica  
(apartat: consulta de plans d'avaluació ambiental, seleccionant província, municipi i el corresponent pla)  
  
A l'enllaç indicat s'accedix en la pàgina web de la conselleria amb competències en matèria de medi ambient; en l'àrea: Avaluació ambiental / Tramitació telemàtica i seguiment d'expedients de plans i projectes, opció ‘Seguiment d'expedients'.  
E) Identificació i valoració dels possibles efectes sobre el medi ambient  
Dels informes rebuts i de l'anàlisi de documentació rebuda s'observen les següents consideracions tant legals com ambientals que descrivim a continuació:  
Urbanisme  
El Servici Territorial d'Urbanisme de València emet informe el 30 de novembre de 2020, en el qual valora positivament la tramitació del Pla especial de protecció. A més, no aprecia cap incompatibilitat amb la legislació sectorial vigent en matèria urbanística, ni estima que el Pla especial de protecció puga produir efectes inacceptables des del punt de vista de l'ordenació estructural.  
Patrimoni  
La Direcció Territorial d'Educació, Cultura i Esport de València emet informe el 31 de maig de 2021 en el qual facilita les directrius generals que el Pla especial de protecció ha de tindre en compte segons detalla en les Directrius per al compliment de l'LPCV en l'elaboració dels plans especials de protecció, que s'adjunten a l'informe esmentat.  
  
Paisatge  
El Servici d'Infraestructura Verda i Paisatge, en el seu informe de 16 de febrer de 2022, indica les consideracions següents:  
• Si la regulació d'este pla especial comportara increments de volumetries respecte a les permeses en el planejament vigent o modificara la configuració dels béns existents o del seu entorn, es requerirà la realització d'un instrument de paisatge, que en este cas seria un estudi d'integració paisatgística, tenint en compte l'objecte i la finalitat d'este instrument, establit en l'article 6.4 del TRLOTUP.  
• En cas contrari, el Pla especial haurà de tindre en compte criteris paisatgístics i introduir condicionants que preserven el paisatge. D'acord amb la legislació sectorial específica en esta matèria, la consideració dels criteris sol·licitats i la introducció de condicionants requerirà documentació justificativa que permeta establir estos condicionants i verificar-ne l'adequació, així com identificar els ‘Espais, edificacions i elements del paisatge urbà que afecten la percepció del BIC o constituïsquen punts clau de visualització exterior o del seu gaudi paisatgístic'.  
  
• Es considera adequada la realització, almenys, d'una anàlisi visual justificativa que garantisca tant el que s'indica en el paràgraf anterior com l'adopció de condicions que permeten l'ordenació de l'entorn visual, funcional i interpretatiu del BIC.  
• En tot cas, la consideració de criteris paisatgístics i la introducció de condicionants per a la preservació del paisatge requerida en l'article 6.7 del TRLOTUP implicarà la presa en consideració del paisatge en la delimitació i regulació de l'entorn de protecció (en coherència amb l'anàlisi paisatgística que es realitze), de manera que es preserven el caràcter del paisatge d'este entorn i les condicions de percepció dels elements que es vol protegir, i la inclusió en les fitxes dels diferents elements dels valors paisatgístics i visuals específics que es protegixen.  
  
• En relació amb la infraestructura verda, i de conformitat amb els articles 4.3 i 5.3 del TRLOTUP, el Pla especial haurà de definir-la en el seu àmbit i a la seua escala, en els seus plans d'ordenació. A este efecte, i vista la proposta de delimitació inclosa en els plans d'informació de l'esborrany del pla, s'haurà de tindre en compte tots els BRL, així com, en el cas dels recorreguts, incloure'ls amb la totalitat de la seua secció.  
A la vista de tot el que s'ha indicat anteriorment, l'emissió d'informe favorable en matèria d'infraestructura verda i paisatge, respecte d'este pla especial, requerirà l'esmena dels requeriments exposats.  
Afeccions territorials  
El Servici de Gestió Territorial emet informe el 10 de febrer de 2022 en el qual indica que l'àrea del Pla especial no es troba afectada per risc d'inundació ni té altres afeccions territorials rellevants.  
  
El Pla especial de protecció delimita amb precisió l'entorn de protecció en sòl urbà i establix la normativa que impedix que cap intervenció puga alterar el caràcter arquitectònic i paisatgístic de la zona ni pertorbar la contemplació del bé, per la qual cosa es considera que no es preveuen efectes negatius significatius sobre el medi ambient.  
  
F) Valoració ambiental d'acord amb els criteris de l'annex VIII del TRLOTUP  
1. Per les característiques dels plans i els programes:  
El Pla especial de protecció plantejat no establix el marc per a projectes sotmesos a avaluació d'impacte ambiental i la incidència sobre el planejament vigent és mínima, a causa de la seua reduïda dimensió respecte a la del municipi, i no té incidència en el model territorial.  
  
De conformitat amb el que s'establix en l'art. 21 del TRLOTUP, el document presentat afecta determinacions pròpies de l'ordenació estructural, com és tant la delimitació d'un perímetre de protecció exigit per la legislació sectorial, en este cas en matèria de patrimoni cultural (article 21.1.e, com els béns integrants de l'Inventari general del patrimoni cultural valencià —béns d'interés cultural i béns de rellevància local—, en els termes de l'art. 42.6 del TRLOTUP.  
  
2. Per les característiques dels efectes i de l'àrea probablement afectada:  
L'àrea afectada és una xicoteta zona delimitada en el sòl urbà del municipi, per la qual cosa no es preveu un nou segellament de sòl, ni riscos sobre la salut humana.  
Es preveuen efectes sobre el patrimoni cultural, però es consideren positius, atés el sentit de la intervenció proposada.  
Per tant, després d'analitzar la documentació presentada, i com que la finalitat última és la protecció patrimonial en tot l'àmbit d'aplicació, no s'esperen efectes negatius significatius ni sobre els actuals plans i programes ni per les característiques dels efectes i l'àrea afectada, i que puguen incidir negativament sobre el medi ambient d'acord amb els criteris de l'annex VIII del TRLOTUP (Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
G) Proposta d'acord  
Segons establix l'article 53 del TRLOTUP, d'acord amb els criteris de l'annex VIII d'esta llei, i a la vista de l'anàlisi que s'ha realitzat en l'apartat anterior, es pot concloure que el Pla especial de protecció del castell de Bellvís (Benissuera) no té efectes significatius negatius sobre el medi ambient i el territori, i es pot resoldre l'avaluació ambiental estratègica pel procediment simplificat.  
  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de protecció del castell de Bellvís (Benissuera), l'objecte del qual serà el descrit en la documentació remesa, d'acord amb els criteris de l'annex VIII del TRLOTUP, per no tindre efectes significatius sobre el medi ambient, sempre que abans de l'aprovació definitiva es complisquen els condicionants descrits a continuació, i correspondrà continuar la tramitació tenint en compte la seua normativa sectorial:  
  
1. S'hauran d'atendre les consideracions aportades en l'informe de la Direcció Territorial d'Educació, Cultura i Esport de València i obtindre un informe favorable previ a l'aprovació definitiva. En cas contrari, s'entendrà este informe ambiental i territorial estratègic com a desfavorable.  
2. S'haurà d'atendre les consideracions que indica l'informe del Servici d'Infraestructura Verda i Paisatge i, abans de l'aprovació definitiva, sol·licitar nou informe, incloent-hi, si és el cas, les determinacions que s'hi assenyalen.  
Segons establix l'article 53.7 del TRLOTUP, l'informe ambiental i territorial estratègic perdrà la vigència i deixarà de tindre els efectes propis si, una vegada publicat en el Diari Oficial de la Generalitat Valenciana, no s'ha aprovat el pla en el termini màxim de quatre anys des que es va publicar. En tal cas, el promotor haurà d'iniciar novament el procediment d'avaluació ambiental i territorial estratègica simplificada del Pla especial de protecció.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es referix l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, d'acord amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
En vista de tot el que s'ha dit anteriorment, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de protecció del palau-castell de Bellvís (Benissuera, València) amb el compliment de les determinacions que s'inclouen en l'informe esmentat.  
Notificar als interessats que, contra esta resolució, per no ser un acte definitiu en via administrativa, no es pot interposar cap recurs, cosa que no és inconvenient perquè es puguen utilitzar els mitjans de defensa que es consideren pertinents en el seu dret.  
Fet que vos notifique perquè en prengueu coneixement i als efectes oportuns.  
Fet que se certifica abans de l'aprovació de l'acta corresponent i amb reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 4 de març de 2022.- El secretari de la Comissió d'Avaluació Ambiental: José del Valle Arocas.»  
  
València, 8 de maig de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.